લંડનઃ સર્બિયાના ભૂતપૂર્વ ટોચના ટેનિસ ખેલાડી સ્લોબોદાન જિવાજિનોવિચે દાવો કર્યો છે કે પ્રિન્સ ચાર્લ્સ સાથે લગ્ન કર્યા બાદ પણ પ્રિન્સેસ ડાયેનાના તે સાથે સંબંધ હતા. બાવન વર્ષીય સ્લોબોદાનના જણાવ્યા અનુસાર, ”૧૯૮૦ના દાયકાના અંતમાં શાહી પરિવારની આ પુત્રવધૂએ મને વિમ્બલ્ડનમાં રમતો જોયો હતો અને ત્યાર બાદ અમે બંને નજીક આવી ગયાં હતાં. ડાયેના વીઆઇપી બોક્સના બદલે સાઇડ સ્ટેન્ડ્સમાં બેસતી હતી, જેના કારણે તે મને વધુ નજીકથી જોઈ શકે. આ વાત મારા માટે ઉત્સાહિત કરનારી હતી. પહેલી વાર શાહી પરિવારની કોઈ વ્યક્તિ મારો ઉત્સાહ વધારવા માટે આવી હતી.”